Mvotirivier

Die Mvotirivier (Umvotirivier) is 'n rivier aan die Dolfynkus van KwaZulu-Natal.

Die rivier ontspring aan die oostekant van die Karkloof-natuurreservaat naby Mount Gibbon en ten suide van Greytown. Dit vloei van wes na oos, deur die Umvoti-natuurreservaat en die Mvoti-moeras. Na 197 km mond die Mvoti 60 km noord van Durban en net suid van die vakansieoord Blythedale by 29° 24′ suid en 32° 20′ oos in die Indiese Oseaan uit.

Die enigste beduidende sytak is die Hlimbitwarivier wat ontspring net suid van Kranskop. In die Lilanirivier, 'n westelike sytak van die Hlimbitwa, is die KwaZulu-warmbron.

Die Mvoti-bekken beslaan nagenoeg 2 800 km² en die afloopwater word intensief benut vir besproeiing, in die nywerheid en vir huishoudelike doeleindes. Helaas is die rivier 'n slagoffer van ernstige besoedeling. In die verlede was die riviervallei bekend om sy ryk voëllewe.

Riviere in KwaZulu-Natal